               EURÓPSKA KOMISIA
            V Bruseli23. 5. 2017
            COM(2017) 273 final
            2017/0110(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Európskom výbore pre vypracovanie noriem v oblasti vnútrozemskej plavby (CESNI) a na plenárnom zasadnutí Ústrednej komisie pre plavbu na Rýne (CCNR), pokiaľ ide o prijatie noriem týkajúcich sa technických požiadaviek na plavidlá vnútrozemskej plavby a o zmenu prechodných opatrení týkajúcich sa daných plavidiel

               DÔVODOVÁ SPRÁVA

               1.KONTEXT NÁVRHU

               Tento návrh sa týka prijatia rozhodnutia Rady v súlade s článkom 218 ods. 9 ZFEÚ, pokiaľ ide o stanovenie pozície Únie na zasadnutí Európskeho výboru pre vypracovanie noriem v oblasti vnútrozemskej plavby (CESNI), ktoré sa koná 6. júla 2017, v súvislosti s európskou normou, ktorou sa stanovujú technické požiadavky na plavidlá vnútrozemskej plavby, a na plenárnom zasadnutí Ústrednej komisie pre plavbu na Rýne (CCNR), ktoré sa koná 31. mája 2017, pokiaľ ide o prijatie zmien prechodných ustanovení týkajúcich sa týchto plavidiel.

               Rozhodnutie – stanovenie pozície Únie – sa vyžaduje, aby sa zabezpečilo, že záujmy EÚ primerane zohľadnenia medzinárodné orgány pri prijímaní predpisov o technických normách pre plavidlá vnútrozemskej plavby. Tieto normy sa do práva EÚ začleňujú najmä v zmysle smernice Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES, v ktorej sa uvádza priamy odkaz na uvedené normy.

               1.1.CCNR a CESNI

               CCNR je medzinárodná organizácia s regulačnými právomocami pre otázky vnútrozemskej vodnej dopravy na rieke Rýn. Zmluvnými stranami CCNR sú 4 členské štáty (Belgicko, Francúzsko, Holandsko a Nemecko) a Švajčiarsko.

               CCNR schválila v roku 2015 vytvorenie a fungovanie výboru CESNI. Súčasťou jeho úloh je prijímanie technických noriem v rôznych oblastiach, najmä pokiaľ ide o plavidlá, informačné technológie a posádku, jednotný výklad týchto noriem a príslušných postupov, ako aj rokovania o bezpečnosti plavby, ochranu životného prostredia alebo iné oblasti plavby.

               CESNI tvoria experti zastupujúci členské štáty CCNR a EÚ, ktoré majú hlasovacie práva rozdelené tak, že každý štát má jeden hlas.

               EÚ nie je zmluvnou stranou CCNR ani CESNI. Môže sa však bez hlasovacích práv zúčastňovať na práci CESNI spolu s medzinárodnými organizáciami, ktorých poslanie sa týka oblastí pokrytých aktivitami CESNI.

               CESNI prijíma normy jednomyseľným súhlasom prítomných členských štátov CCNR a EÚ. V prípade chýbajúceho konsenzu, pokiaľ ide o rozhodnutie zaradiť do programu prijímanie noriem, rozhodne CESNI dvojtretinovou väčšinou hlasov členov prítomných na zasadnutí. V druhom kroku prijíma CESNI normy jednomyseľným hlasovaním prítomných členských štátov CCNR a EÚ. Po prijatí rozhodnutia je normám pridelené jedinečné referenčné číslo a zverejnia sa.

               CCNR nadobudla významné skúsenosti pri zavádzaní technických požiadaviek na plavidlá vnútrozemskej plavby. CESNI, ktorý je stanovený v rámci CCNR a za účasti všetkých členských štátov EÚ, preto disponuje potrebnými odbornými znalosťami a geografickou reprezentatívnosťou na to, aby vypracoval normy spoločné pre celú sieť vnútrozemských vodných ciest v Európskej únii.

               1.2.Európska norma, ktorou sa stanovujú technické požiadavky na plavidlá vnútrozemskej plavby

               S cieľom zabezpečiť súlad medzi dvoma existujúcimi právnymi režimami týkajúcimi sa technických požiadaviek na plavidlá vnútrozemskej plavby (Rýn a EÚ) je nevyhnutné stanoviť rovnaké normy. Právo EÚ aj nariadenie CCNR budú odkazovať na normy zavedené výborom CESNI do normy ES-TRIN 2017/01 od 7. októbra 2018 (konečný termín na transpozíciu smernice EÚ 2016/1629 a dátum začatia uplatňovania ES-TRIN 2017/01).

               Právo EÚ a regulačný režim Ústrednej komisie pre plavbu na Rýne (CCNR) pre plavidlá vnútrozemskej plavby budú v plnej miere zosúladené od 8. októbra 2018.

               PRECHODNÉ USTANOVENIA

               S cieľom zabezpečiť postupné prispôsobenie existujúcej flotily novým technickým požiadavkám sa do nariadenia o prehliadkach plavidiel na Rýne (RVIR) zahrnuli prechodné ustanovenia. Prechodné obdobie môže mať veľké rozdiely v dĺžke trvania (od niekoľkých rokov po mnoho desaťročí).

               V rámci tzv. moratória z 12. júna 2014 predĺžila CCNR obdobie troch rokov do 30. novembra 2017 v prípade týchto ôsmich prechodných ustanovení:

               ·inštalácia a meranie vetracej rúrky a spoje na palivových nádržiach,

               ·maximálna hladina hluku pre nepohybujúce sa plavidlá, maximálny prípustný akustický tlak v strojovni, akustický tlak vyprodukovaný plavidlom na kormidelníckom stanovisku, hluk a vibrácie v obytných priestoroch,

               ·uplatňovanie európskej normy na člny,

               ·štítok výrobcu, bezpečnostné zariadenia, palubná dokumentácia pre žeriavy,

               ·únikové cesty na osobných plavidlách nie cez lodné kuchyne,

               ·požiadavky na pohonný systém osobných plavidiel,

               ·požiadavky na poplašný systém na výstrahu velenia a posádky osobného plavidla,

               ·požiadavky na elektrické zariadenia.

               CCNR mala v úmysle využiť toto obdobie troch rokov na nájdenie trvalých riešení, aby prevádzkovateľom poskytla dostatočne dlhý čas na ich prijatie.

               Treba poznamenať, že platnosť súčasných prechodných ustanovení v rámci RVIR uplynie 30. novembra 2017, jedenásť mesiacov pred 7. októbrom 2018 (t. j. dátumom začatia uplatňovania ES-TRIN v rámci smernice 2016/1629 a CCNR).

               Tieto prechodné ustanovenia sú zahrnuté aj v norme ES-TRIN 2015/1 [na ktorú odkazuje smernica (EÚ) 2016/1629]. V novej norme ES-TRIN (2017/1) sa predpokladá začlenenie ustanovení, ktoré v prípade potreby zahŕňajú všetky prechodné opatrenia, ktoré sú predmetom moratória. V prípade 2 z týchto prechodných ustanovení sa do normy ES-TRIN 2017/1 (inštalácia a meranie vetracej rúrky a spoje na palivových nádržiach a štítok výrobcu, bezpečnostné zariadenia, palubná dokumentácia pre žeriavy) zahrnuli trvalé riešenia a pri ďalších šiestich sa v norme ES-TRIN 2017/1 predpokladá ďalšie predĺženie uplatňovania prechodných ustanovení (do ES-TRIN 2019).

               S cieľom preklenúť medzeru medzi koncom lehoty moratória a dátumom začatia uplatňovania normy ES-TRIN 2017/1 treba čiastočne predĺžiť moratórium v rámci RVIR najmenej do 6. októbra 2017 (dátum, ku ktorému sa začne uplatňovať norma ES-TRIN 2017/1).

               CCNR má v úmysle navrhnúť zmeny týchto prechodných ustanovení v RVIR, ktorých platnosť končí 30. novembra 2017.

               Členské štáty CCNR vrátane štyroch členských štátov EÚ budú musieť schváliť na najbližšom plenárnom zasadnutí CCNR v máji 2017 predĺženie platnosti týchto prechodných ustanovení.

               ES-TRIN

               Prvé znenie ES-TRIN (ES-TRIN 2015) dokončil CESNI na svojom zasadnutí 28. septembra 2015. Formálne ju CESNI prijal na plenárnom zasadnutí 26. novembra 2015.

               Rozhodnutím Rady (EÚ) 2015/2176
                  1
                sa stanovila pozícia, ktorá sa má prijať v mene Únie v rámci CESNI a na plenárnom zasadnutí CCNR, pokiaľ ide o prijatie ES-TRIN 2015.

               Touto normou sa stanovujú jednotné technické požiadavky potrebné na zaistenie bezpečnosti plavidiel vnútrozemskej plavby. Obsahuje ustanovenia týkajúce sa stavby lodí, vybavenia a zariadení pre plavidlá vnútrozemskej plavby, osobitné ustanovenia týkajúce sa konkrétnych kategórií plavidiel, napríklad osobných plavidiel, tlačených konvojov alebo kontajnerových plavidiel, ustanovenia týkajúce sa identifikácie plavidla, vzoru osvedčení a registra, prechodné ustanovenia, ako aj pokyny na uplatňovanie technickej normy.

               ES-TRIN sa pravidelne aktualizuje zohľadňujúc prácu pracovných skupín CESNI.

               Pravidelná aktualizácia ES-TRIN je potrebná na:

               ·zachovanie vysokej úrovne bezpečnosti vnútrozemskej plavby,

               ·sledovanie technického vývoja (napr. kormidelne, navigačných zariadení),

               ·zabezpečenie jej zlučiteľnosti s právnym rámcom EÚ (napr. s nariadením týkajúcim sa necestných pojazdných strojov).

               V roku 2016 experti z CESNI vypracovali normu ES-TRIN 2017/1.

               ES-TRIN 2017/1 obsahuje rôzne zmeny, najmä pokiaľ ide o tieto oblasti:

               ·zdvíhacia kormidelňa,

               ·aktualizácia odkazu na rôzne medzinárodné normy,

               ·emisie plynných a pevných znečisťujúcich látok z motorov,

               ·elektrické zariadenie a vybavenie,

               ·systém boja proti požiaru,

               ·štítok výrobcu pre žeriavy,

               ·aktualizácia ustanovení o navigačných a informačných zariadeniach,

               ·opravy prechodných ustanovení týkajúcich sa typovo schválených zariadení.

               Na zasadnutí, ktoré sa konalo 23. marca 2017, rozhodol CESNI jednomyseľne o tom, že sa aktualizované znenie ES-TRIN (ES-TRIN 2017/1) prijme na zasadnutí 6. júla 2017. Pred týmto júlovým zasadnutím sa očakáva, že sa do návrhu normy ES-TRIN vykonajú len formálne a menšie zmeny. Normy budú zverejnené na osobitnom webovom sídle (cesni.eu).

               2.PRÍSLUŠNÉ PRÁVNE PREDPISY EÚ A PRÁVOMOC EÚ

               Smernicou 2006/87/ES sa zabezpečuje, aby sa osvedčenia Únie pre plavidlá vnútrozemskej plavby vydávali plavidlám, ktoré spĺňajú technické požiadavky na plavidlá vnútrozemskej plavby stanovené v prílohe II k tejto smernici, pre ktoré sa zaviedla rovnocennosť s technickými požiadavkami stanovenými pri uplatňovaní revidovaného dohovoru pre plavbu na Rýne.

               Osvedčenia vydané podľa článku 22 revidovaného dohovoru pre plavbu na Rýne a osvedčenia Únie pre plavidlá vnútrozemskej plavby sa považujú za rovnocenné z hľadiska technických požiadaviek na plavidlá, najmä preto, že technické požiadavky v právnom rámci EÚ vychádzali hlavne z technických požiadaviek nariadení o prehliadkach plavidiel na Rýne.

               Okrem toho sa v článku 20 smernice 2006/87/ES stanovuje, že akoukoľvek zmenou prílohy II na základe technického pokroku alebo vývoja v tejto oblasti, ktorý vyplýva z činnosti iných medzinárodných organizácií, najmä CCNR, sa musí zabezpečiť, aby boli osvedčenia vydané na základe príslušných regulačných rámcov naďalej rovnocenné s cieľom zaručiť rovnocennú úroveň bezpečnosti.

               Akýkoľvek vývoj vyplývajúci zo zmien technických požiadaviek v rámci CCNR, a teda aj prechodných opatrení, ktoré sa nimi stanovujú, môže mať vplyv na smernicu 2006/87/ES.

               Okrem toho 16. septembra 2016 bola uverejnená smernica (EÚ) 2016/1629.

               Členské štáty, ktorým je smernica určená, musia prijať všetky potrebné opatrenia na dosiahnutie súladu s touto smernicou do 7. októbra 2018.

               Príloha II k smernici obsahuje technické požiadavky uplatniteľné na plavidlá. Uvedená príloha obsahuje odkaz na normu ES-TRIN 2015/1. Okrem toho v článku 31 ods. 1 smernice sa stanovuje, že Komisia prijíma delegované akty (...) s cieľom prispôsobiť prílohu II tak, aby sa bez zbytočného odkladu aktualizoval odkaz na najnovšie znenie normy ES-TRIN a stanovil dátum jej uplatňovania.

               Ako bolo uvedené vyššie, výbor CESNI, konajúci pod záštitou CCNR a otvorený pre expertov zo všetkých členských štátov, je zodpovedný za vypracovanie technických noriem v oblasti vnútrozemskej plavby, na ktoré by Únia mala odkazovať.

               V odôvodnení 21 smernice 2016/1629 sa vysvetľuje, že výbor CESNI bol vytvorený v záujme ľahšej harmonizácie technických noriem, ktoré sa uplatňujú v odvetví vnútrozemskej vodnej dopravy v Európe. V smernici sa ďalej uvádza, že v záujme zaistenia vysokej úrovne bezpečnosti a efektívnosti vnútrozemskej plavby, zachovania rovnocennosti osvedčení vo vnútrozemskej plavbe a zohľadnenia vedeckého a technického pokroku a ďalšieho vývoja v odvetví sa musí odkaz na platnú európsku normu stanovujúcu technické požiadavky na plavidlá vnútrozemskej plavby (ďalej len „norma ES-TRIN“) priebežne aktualizovať.

               3.VÝSLEDKY KONZULTÁCIÍ SO ZAINTERESOVANÝMI STRANAMI

               Aktualizácia technickej normy ES-TRIN bola predmetom intenzívnej prípravy na úrovni expertov v CESNI. V tomto ohľade sa konzultovalo so širokou škálou expertov z verejnej i súkromnej oblasti. Počas prípravy uvedenej normy sa na úrovni CESNI uskutočnili tieto technické stretnutia:

               ·pracovné stretnutia 23. – 24. 2. 2016; 14. – 15. 6. 2016; 30. – 31. 8. 2016; 29. – 30. 11. 2016; 21. – 22. 2. 2017 a

               ·zasadnutie výboru (23. 3. 2017).

               Týmito stretnutiami sa umožnilo dosiahnutie dohody na úrovni expertov o technických požiadavkách na plavidlá vnútrozemskej plavby.

               4.POTREBA ROZHODNUTIA PODĽA ČLÁNKU 218 ODS. 9 ZFEÚ

               V článku 218 ods. 9 ZFEÚ sa stanovuje, že „Rada prijme na návrh Komisie (...) rozhodnutie (…), ktorým sa určujú pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pokiaľ ide o uplatniteľnosť článku 218 ods. 9 ZFEÚ, postup stanovený v tomto článku sa musí dodržiavať, len čo budú splnené podmienky stanovené v tomto článku. Týmito podmienkami sú: a) príslušná oblasť patrí do právomoci Únie, b) pozícia Únie sa vyjadrí v rámci orgánu zriadeného medzinárodnou dohodou, keď je tento orgán vyzvaný prijať c) akty s právnymi účinkami. Judikatúrou sa objasnilo, že členstvo Únie v príslušnom orgáne nie je nevyhnutným predpokladom na to, aby sa uplatňoval článok 218 ods. 9 ZFEÚ.

               V tomto prípade je zrejmé, že technické požiadavky na plavidlá vnútrozemskej plavby nielenže patria do právomoci Únie, ale čo je dôležitejšie, EÚ vykonáva svoje právomoci prostredníctvom smernice 2006/87/ES a smernice (EÚ) 2016/1629 a oblasť technických požiadaviek na plavidlá vnútrozemskej plavby je v prevažnej miere regulovaná prostredníctvom spoločných pravidiel Únie.

               CESNI aj CCNR spĺňajú druhé kritérium, a to tým, že sú orgánmi zriadenými podľa medzinárodnej dohody.

               Hoci pravidlá, ktoré prijal CESNI, nie sú samy osebe záväzné, je jasné, že sa stanú záväznými pre členov CCNR, len čo táto organizácia upraví svoj legislatívny rámec (nariadenia o prehliadkach plavidiel na Rýne) tak, aby obsahoval odkaz na normu prijatú výborom CESNI a zabezpečí, aby sa táto norma stala povinnou v rámci uplatňovania revidovaného dohovoru pre plavbu na Rýne. Záväzný charakter tohto nariadenia medzi členmi CCNR je stanovený v Mannheimskom dohovore zo 17. októbra 1868
                  2
               .

               Okrem toho z judikatúry Súdneho dvora EÚ zároveň vyplýva, že nezáväzný akt medzinárodnej organizácie možno na účely uplatňovania článku 218 ods. 9 ZFEÚ považovať za „akt, ktorý má právne účinky“ vo všetkých prípadoch, keď by mohol tento akt rozhodujúcim spôsobom ovplyvniť obsah právnych predpisov EÚ. Ako už bolo vysvetlené, pri akýchkoľvek zmenách smernice (EÚ) 2006/87 sa musí zohľadniť rámec uplatniteľný podľa revidovaného dohovoru pre plavbu na Rýne.

               Technické normy, ktoré prijal CESNI, sú zahrnuté do prílohy II k smernici 2016/1629 a musia sa aktualizovať prostredníctvom delegovaných aktov.

               Rada preto musí schváliť rozhodnutie podľa článku 218 ods. 9 ZFEÚ stanovujúce pozíciu, ktorá sa má prijať v mene Únie, najprv v rámci CESNI, pokiaľ ide o prijatie noriem týkajúcich sa technických požiadaviek na plavidlá vnútrozemskej plavby, a potom v rámci CCNR, pokiaľ ide o zmenu nariadenia o prehliadkach plavidiel na Rýne týkajúcu sa prechodných opatrení.

               2017/0110 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Európskom výbore pre vypracovanie noriem v oblasti vnútrozemskej plavby (CESNI) a na plenárnom zasadnutí Ústrednej komisie pre plavbu na Rýne (CCNR), pokiaľ ide o prijatie noriem týkajúcich sa technických požiadaviek na plavidlá vnútrozemskej plavby a o zmenu prechodných opatrení týkajúcich sa daných plavidiel

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Cieľom opatrení Únie v odvetví vnútrozemskej plavby by malo byť zabezpečenie jednotnosti pri tvorbe technických požiadaviek uplatňovaných v Únii na plavidlá vnútrozemskej plavby, ktoré sa majú uplatňovať v Únii.

               (2)Od plenárneho zasadnutia CCNR sa očakáva, že na svojom zasadnutí 31. mája 2017 predĺži platnosť príslušných prechodných ustanovení do 6. októbra 2018.

               (3)Európsky výbor pre vypracovanie noriem v oblasti vnútrozemskej plavby (CESNI) bol zriadený 3. júna 2015 v rámci Ústrednej komisie pre plavbu na Rýne (CCNR) s cieľom vypracovať technické normy pre vnútrozemskú plavbu v rôznych oblastiach, najmä pokiaľ ide o plavidlá, informačné technológie a posádku.

               (4)Očakáva sa, že CESNI prijme na svojom zasadnutí 6. júla 2017 normy týkajúce sa technických požiadaviek na plavidlá vnútrozemskej plavby.

               (5)V súčasnosti sa v prípade ôsmich špecifických technických požiadaviek uvedených v nariadeniach o prehliadkach plavidiel na Rýne (RVIR) využívajú v rámci CCNR prechodné ustanovenia RVIR. Uplatňovanie prechodných ustanovení RVIR bolo po moratóriu predĺžené. Platnosť tohto predĺženia má skončiť 30. novembra 2017. Smernicou Európskeho parlamentu a Rady 2006/87/ES sa zabezpečuje, aby sa osvedčenia Únie pre plavidlá vnútrozemskej plavby vydávali plavidlám, ktoré spĺňajú technické požiadavky na plavidlá vnútrozemskej plavby stanovené v prílohe II k uvedenej smernici, pre ktoré sa zaviedla rovnocennosť s technickými požiadavkami stanovenými pri uplatňovaní revidovaného dohovoru pre plavbu na Rýne. Tieto prechodné opatrenia sú navyše súčasťou normy ES-TRIN 2015/1, ktorá sa uplatňuje v súlade s prílohou II k smernici (EÚ) 2016/1629.

               (6)S cieľom zabezpečiť kontinuitu medzi súčasnými pravidlami a požiadavkami obsiahnutými v norme ES-TRIN 2017/1 sa navrhuje predĺžiť obdobie uplatňovania prechodných ustanovení RVIR zahrnutých do moratória do 6. októbra 2018.

               (7)V tejto norme, ktorú má prijať CESNI, sa stanovujú jednotné technické požiadavky potrebné na zaistenie bezpečnosti plavidiel vnútrozemskej plavby. Obsahuje ustanovenia týkajúce sa stavby lodí, vybavenia a zariadení pre plavidlá vnútrozemskej plavby, osobitné ustanovenia týkajúce sa konkrétnych kategórií plavidiel, napríklad osobných plavidiel, tlačených konvojov alebo kontajnerových plavidiel, ustanovenia týkajúce sa zariadenia s automatickým identifikačným systémom, ustanovenia týkajúce sa identifikácie plavidla, vzoru osvedčení a registra, prechodné ustanovenia, ako aj pokyny na uplatňovanie technickej normy.

               (8)V prílohe II k smernici Európskeho parlamentu a Rady (EÚ) 2016/1629
                  3
               , ktorou sa zrušuje smernica Európskeho parlamentu a Rady 2006/87/ES
                  4
                s účinnosťou od 7. októbra 2018, sa uvádza, že technické požiadavky platné pre plavidlá sú požiadavky stanovené v norme ES-TRIN 2015/1. Komisia je splnomocnená aktualizovať tento odkaz v prílohe II na najnovšie znenie normy ES-TRIN a stanoviť dátum jej uplatňovania.

               (9)Norma týkajúca sa technických požiadaviek na plavidlá vnútrozemskej plavby, ktorú má prijať CESNI, bude mať teda vplyv na smernicu

                  (EÚ)

                2016/1629.

               (10)Únia nie je členom CCNR ani CESNI. Preto je nevyhnutné, aby Rada oprávnila členské štáty na vyjadrenie pozície Únie, pokiaľ ide o prijatie normy týkajúcej sa technických požiadaviek na plavidlá vnútrozemskej plavby a prechodné ustanovenia týkajúce sa týchto plavidiel,

               PRIJALA TOTO ROZHODNUTIE:

               Článok 1

               1.Pozícia, ktorá sa má prijať v mene Európskej únie na plenárnom zasadnutí Ústrednej komisie pre plavbu na Rýne (CCNR) 31. mája 2017, je súhlasiť s predĺžením moratória na prechodné ustanovenia aspoň do 6. októbra 2018 v prípade týchto 8 technických požiadaviek:

               a)inštalácia a meranie vetracej rúrky a spoje na palivových nádržiach;

               b)maximálna hladina hluku pre nepohybujúce sa plavidlá, maximálny prípustný akustický tlak v strojovni, akustický tlak vyprodukovaný plavidlom na kormidelníckom stanovisku, hluk a vibrácie v obytných priestoroch;

               c)uplatňovanie európskej normy na člny;

               d)štítok výrobcu, bezpečnostné zariadenia, palubná dokumentácia pre žeriavy;

               e)únikové cesty na osobných plavidlách nie cez lodné kuchyne;

               f)požiadavky na pohonný systém osobných plavidiel;

               g)požiadavky na poplašný systém na výstrahu velenia a posádky osobného plavidla;

               h)požiadavky na elektrické zariadenia.

               2.Pozícia, ktorá sa má prijať v mene Európskej únie na zasadnutí Európskeho výboru pre vypracovanie noriem v oblasti vnútrozemskej plavby (CESNI) 6. júla 2017, je súhlas s prijatím európskej normy, ktorou sa stanovujú technické požiadavky na plavidlá vnútrozemskej plavby („norma ES-TRIN“) 2017/1.

               Článok 2

               1.Členské štáty, konajúc spoločne v záujme Únie, vyjadria pozíciu Únie uvedenú v článku 1 ods. 1.

               2.Členské štáty, ktoré sú členmi CCNR, konajúc spoločne v záujme Únie, vyjadria pozíciu Únie uvedenú v článku 1 ods. 2.

               Článok 3

               Menšie zmeny pozícií uvedených v článku 1 možno dohodnúť bez toho, aby bolo potrebné ďalšie rozhodnutie Rady.

               Článok 4

               Toto rozhodnutie je určené členským štátom.

               V Bruseli

                     Za Radu

                     predseda

                     (1)
                  Ú. v. EÚ L 307, 25.11.2015, s. 25.

                     (2)
                  Revidovaný dohovor pre plavbu na Rýne zo 17. októbra 1868, zmenený 20. novembra 1963.

                     (3)
                  Smernica Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES (Ú. v. EÚ L 252, 16.9.2016, s. 118).

                     (4)
                  Smernica Európskeho parlamentu a Rady 2006/87/ES z 12. decembra 2006, ktorou sa stanovujú technické požiadavky na plavidlá vnútrozemskej plavby a ktorou sa zrušuje smernica Rady 82/714/EHS (

                     Ú. v. EÚ L 389, 30.12.2006, s. 1

                  ).


               EURÓPSKA KOMISIA
            V Bruseli14. 9. 2015
            COM(2015) 437 final
            2015/0197(NLE)
            Návrh
            ROZHODNUTIE RADY
            o podpísaní, v mene Únie, a predbežnom vykonávaní Dohody medzi Európskou úniou a Peruánskou republikou o zrušení vízovej povinnosti pri krátkodobých pobytoch

               DÔVODOVÁ SPRÁVA

               1.KONTEXT NÁVRHU

               V nariadení Rady (ES) č. 539/2001
                  1
                sa uvádza zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti. Nariadenie (ES) č. 539/2001 uplatňujú všetky členské štáty s výnimkou Írska a Spojeného kráľovstva.

               Nariadením Európskeho parlamentu a Rady (EÚ) č. 509/2014
                  2
                sa zmenilo nariadenie Rady (ES) č. 539/2001 tak, že 19 krajín bolo presunutých do prílohy II, v ktorej sa uvádza zoznam tretích krajín, ktorých štátni príslušníci sú oslobodení od vízovej povinnosti. Ide o týchto 19 krajín: Dominika, Grenada, Kiribati, Kolumbia, Marshallove ostrovy, Mikronézia, Nauru, Palau, Peru, Samoa, Spojené arabské emiráty, Svätá Lucia, Svätý Vincent a Grenadíny, Šalamúnove ostrovy, Tonga, Trinidad a Tobago, Tuvalu, Vanuatu a Východný Timor. Odkaz na každú z týchto krajín v prílohe II je doplnený poznámkou pod čiarou, v ktorej sa uvádza, že „oslobodenie od vízovej povinnosti sa uplatňuje od dátumu nadobudnutia platnosti dohody o oslobodení od vízovej povinnosti, ktorá sa uzavrie s Európskou úniou.“

               Nariadenie (EÚ) č. 509/2014 bolo prijaté 20. mája 2014 a účinnosť nadobudlo 9. júna 2014. Prvá séria dohôd o zrušení vízovej povinnosti bola podpísaná 6. mája 2015 (Spojené arabské emiráty), 26. mája 2015 (Východný Timor) a 28. mája 2015 (Dominika, Grenada, Svätá Lucia, Svätý Vincent a Grenadíny, Samoa, Trinidad a Tobago a Vanuatu) a tieto dohody sa predbežne vykonávajú odo dňa podpísania až do nadobudnutia ich platnosti.

               V súlade s odôvodnením 5 nariadenia (EÚ) č. 509/2014 a spoločným vyhlásením vydaným v čase prijatia uvedeného nariadenia Kolumbia a Peru podliehali osobitnému postupu, ktorý si vyžadoval ďalšie hodnotenie plnenia príslušných kritérií týmito krajinami pred tým, ako Komisia mohla predložiť Rade odporúčania týkajúce sa rozhodnutí o poverení začať rokovania o dohodách o zrušení vízovej povinnosti s týmito dvomi krajinami. V októbri 2014 Komisia prijala správu
                  3
               , v ktorej všeobecne zhodnotila situáciu Peru s ohľadom na kritériá uvedené v článku 1 nariadenia (ES) č. 539/2001 zmeneného nariadením (EÚ) č. 509/2014. Súbežne s tým bola prijatá aj správa o Kolumbii
                  4
               . V správe sa skúmali údaje a vývoj v oblasti migrácie a mobility (schengenské víza, legálna migrácia, nelegálna migrácia, bezpečnosť cestovných dokladov a podvody s cestovnými dokladmi), trestnej činnosti a bezpečnosti, hospodárstva, obchodu a cestovného ruchu, vonkajších vzťahov a otázok ľudských práv, regionálnej súdržnosti a reciprocity. Posúdili sa v nej takisto scenáre rizík, ktoré by mohli byť výsledkom liberalizácie vízového režimu. Komisia dospela k záveru, že výrazné zlepšenie hospodárskej a sociálnej situácie v Peru v posledných rokoch je dôvodom, prečo by sa mal Peruáncom udeliť bezvízový vstup na územie členských štátov, pričom riziká súvisiace s liberalizáciou vízového režimu sa považovali za zvládnuteľné, okrem iného vďaka posilnenej spolupráci v oblasti návratu a riadneho vykonávania hraničných kontrol. Okrem toho dohoda o zrušení vízovej povinnosti obsahuje potrebné záruky na pozastavenie vykonávania alebo vypovedanie dohody v prípade, že by to bolo nevyhnutné na zabránenie bezpečnostným alebo migračným rizikám pre Úniu.

               Komisia v marci 2015 predložila Rade odporúčanie, aby ju Rada poverila začať rokovania o dohodách o zrušení vízovej povinnosti s Kolumbiou a Peru
                  5
               . Dňa 19. mája 2015 Rada vydala smernice na rokovania určené Komisii. Rokovania s Peru sa začali 20. mája 2015 v Bruseli. Počas tohto zasadnutia sa preskúmalo celé znenie návrhu, bolo navrhnutých niekoľko zmien a dosiahla sa dohoda o všetkých aspektoch. V nasledujúcich dňoch bola doplnená malá zmena.

               Dohoda bola parafovaná hlavnými vyjednávačmi 9. júna 2015; oficiálny ceremoniál sa uskutočnil popri samite EÚ – CELAC 10. júna 2015. Znenie dohody bolo predložené členským štátom 27. mája 2015 a ďalšie informácie boli poskytnuté na zasadnutí pracovnej skupiny Rady pre víza 15. júna 2015.

               2.PRÁVNY ZÁKLAD

               Pokiaľ ide o Úniu, právnym základom dohody je článok 77 ods. 2 písm. a) Zmluvy o fungovaní Európskej únie (ďalej len „ZFEÚ“) v spojení s jej článkom 218.

               Pripojený návrh predstavuje právny nástroj na podpísanie dohody. Rada o ňom rozhodne kvalifikovanou väčšinou.

               Vzhľadom na skutočnosť, že Peru bude schopné rýchlo dokončiť svoj vnútorný ratifikačný postup, sa v navrhovanom rozhodnutí o podpísaní stanovuje predbežné vykonávanie dohody odo dňa nasledujúceho po dátume jej podpísania v súlade s článkom 218 ods. 5 ZFEÚ. Vzhľadom na to, že pred uzavretím dohody je potrebný súhlas Európskeho parlamentu, Komisia bude Európsky parlament informovať o predbežnom vykonávaní dohody.

               3.VÝSLEDOK ROKOVANÍ

               Komisia sa domnieva, že ciele stanovené Radou v jej smerniciach na rokovania boli dosiahnuté a návrh dohody o zrušení vízovej povinnosti je pre Úniu prijateľný.

               Konečný obsah dohody možno zhrnúť takto:

               Účel

               Dohoda umožňuje občanom Európskej únie a občanom Peru cestovať bez víz na územie druhej zmluvnej strany na obdobie najviac 90 dní v rámci akéhokoľvek 180-dňového obdobia.

               S cieľom zabezpečiť rovnaké zaobchádzanie so všetkými občanmi EÚ sa do dohody zahrnulo ustanovenie, v ktorom sa uvádza, že Peru môže pozastaviť vykonávanie dohody alebo dohodu vypovedať len vo vzťahu ku všetkým členským štátom Európskej únie a rovnako Únia môže pozastaviť vykonávanie dohody alebo dohodu vypovedať len v mene všetkých svojich členských štátov.

               Osobitné postavenie Spojeného kráľovstva a Írska je vyjadrené v preambule.

               Rozsah pôsobnosti

               Zrušenie vízovej povinnosti sa vzťahuje na všetky kategórie osôb (držitelia bežných, diplomatických, služobných/úradných a špeciálnych pasov) cestujúcich na akékoľvek účely okrem účelov vykonávania platenej činnosti. V prípade kategórie osôb cestujúcich na účely vykonávania platenej činnosti má každý členský štát, ako aj Peru naďalej možnosť uložiť vízovú povinnosť štátnym príslušníkom druhej zmluvnej strany v súlade s uplatniteľným právom Únie alebo vnútroštátnym právom. Aby sa zabezpečilo zosúladené vykonávanie, k dohode je pripojené spoločné vyhlásenie týkajúce sa výkladu kategórie osôb cestujúcich na účely vykonávania platenej činnosti.

               Dĺžka pobytu

               Dohoda umožňuje občanom Európskej únie a občanom Peru cestovať bez víz na územie druhej zmluvnej strany na obdobie najviac 90 dní v rámci akéhokoľvek 180-dňového obdobia. K dohode je pripojené spoločné vyhlásenie týkajúce sa výkladu uvedeného obdobia 90 dní v rámci akéhokoľvek 180-dňového obdobia.

               V dohode sa zohľadňuje postavenie členských štátov, ktoré ešte v plnom rozsahu neuplatňujú schengenské acquis. Dovtedy, kým tieto štáty nebudú súčasťou schengenského priestoru bez vnútorných hraníc, zrušením vízovej povinnosti sa štátnym príslušníkom Peru udeľuje právo zdržiavať sa 90 dní v rámci akéhokoľvek 180-dňového obdobia na území každého z týchto členských štátov (v súčasnosti ide o Bulharsko, Cyprus, Chorvátsko a Rumunsko) bez ohľadu na obdobie vypočítané pre celý schengenský priestor.

               Územná pôsobnosť

               Dohoda obsahuje ustanovenia týkajúce sa jej územnej pôsobnosti: v prípade Francúzska a Holandska by štátni príslušníci Peru zrušením vízovej povinnosti získali právo zdržiavať sa iba na európskych územiach týchto členských štátov.

               Vyhlásenia

               Okrem spoločných vyhlásení, ktoré už boli uvedené, sú k dohode pripojené ďalšie štyri spoločné vyhlásenia týkajúce sa:

               –pridruženia Nórska, Islandu, Švajčiarska a Lichtenštajnska k vykonávaniu, uplatňovaniu a vývoju schengenského acquis,

               –úplného šírenia informácií o obsahu a dôsledkoch dohody o zrušení víz a súvisiacich záležitostiach, ako sú podmienky vstupu,

               –zavedenia biometrických cestovných pasov Peruánskou republikou, v ktorom sa vyhlasuje, že Peru sa zaväzuje začať vydávať biometrické pasy najneskôr do 31. decembra 2015 a že nezavedenie biometrických pasov do uvedeného dátumu predstavuje dostatočný dôvod na pozastavenie vykonávania dohody a

               –spolupráce v oblasti nelegálnej migrácie. V tomto vyhlásení sa pripomína záväzok vyplývajúci z článku 49 ods. 3 dohody o politickom dialógu a spolupráci medzi Úniou a Andským spoločenstvom, pokiaľ ide o readmisiu vlastných nelegálnych migrantov. Zmluvné strany budú plnenie tohto záväzku dôkladne monitorovať a dohodli sa, že na žiadosť ktorejkoľvek zmluvnej strany uzavrú dohodu o readmisii, a to najmä v prípade nárastu nelegálnej migrácie a problémov súvisiacich s readmisiou nelegálnych migrantov. Neuzavretie dohody o readmisii na základe takejto žiadosti predstavuje dostatočný dôvod na pozastavenie vykonávania dohody.

               4.ZÁVER

               Na základe uvedených výsledkov Komisia navrhuje, aby Rada:

               –rozhodla o podpísaní dohody v mene Únie a poverila predsedu Rady, aby určil osobu(-y) riadne splnomocnenú(-é) podpísať dohodu v mene Únie,

               –schválila predbežné vykonávanie dohody do nadobudnutia jej platnosti.

               2015/0197 (NLE)

               Návrh

               ROZHODNUTIE RADY

               o podpísaní, v mene Únie, a predbežnom vykonávaní Dohody medzi Európskou úniou a Peruánskou republikou o zrušení vízovej povinnosti pri krátkodobých pobytoch

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s článkom 218 ods. 5,

               so zreteľom na návrh Európskej komisie,

               keďže:

               (1)Nariadením Európskeho parlamentu a Rady (EÚ) č. 509/2014
                  6
                sa odkaz na Peru presunul z prílohy I do prílohy II nariadenia Rady (ES) č. 539/2001
                  7
               .

               (2)Odkaz na túto krajinu v prílohe II je doplnený poznámkou pod čiarou, v ktorej sa uvádza, že oslobodenie od vízovej povinnosti sa uplatňuje od dátumu nadobudnutia platnosti dohody o oslobodení od vízovej povinnosti, ktorá sa uzavrie s Európskou úniou.

               (3)Komisia v súlade s odôvodnením 5 nariadenia (EÚ) č. 509/2014 zhodnotila situáciu Peru s ohľadom na kritériá stanovené v uvedenom nariadení. Dňa 29. októbra 2014 Komisia prijala správu, v ktorej dospela k záveru, že výrazné zlepšenie hospodárskej a sociálnej situácie v Peru v posledných rokoch, je dôvodom, prečo by peruánski štátni príslušníci mali byť pri cestách na územie členských štátov oslobodení od vízovej povinnosti.

               (4)Rozhodnutím z 19. mája 2015 Rada poverila Komisiu, aby rokovala o Dohode medzi Európskou úniou a Peru o zrušení vízovej povinnosti pri krátkodobých pobytoch. Rokovania o dohode sa začali 20. mája 2015 a boli rýchlo úspešne ukončené.

               (5)Dohoda parafovaná 9. júna 2015 by sa mala podpísať a pripojené vyhlásenia by sa mali schváliť. Dohoda by sa mala do ukončenia postupov potrebných na jej uzavretie predbežne vykonávať.

               (6)V súlade s Protokolom o postavení Spojeného kráľovstva a Írska s ohľadom na priestor slobody, bezpečnosti a spravodlivosti a s Protokolom o schengenskom acquis začlenenom do rámca Európskej únie, ktoré sú pripojené k Zmluve o Európskej únii a Zmluve o fungovaní Európskej únie, a potvrdzujúc, že ustanovenia tejto dohody sa nevzťahujú na Spojené kráľovstvo a Írsko,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje podpísanie Dohody medzi Európskou úniou a Peruánskou republikou o zrušení vízovej povinnosti pri krátkodobých pobytoch (ďalej len „dohoda“) s výhradou jej uzavretia.

               Text dohody je pripojený k tomuto rozhodnutiu.

               Článok 2

               Vyhlásenia pripojené k tomuto rozhodnutiu sa schvaľujú v mene Únie.

               Článok 3

               Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie s výhradou jej uzavretia.

               Článok 4

               Dohoda sa predbežne vykonáva odo dňa nasledujúceho po dni jej podpísania až do ukončenia postupov potrebných na jej uzavretie.

               V Bruseli

                     Za Radu

                     predseda

                     (1)
                  Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti (Ú. v. ES L 81, 21.3.2001, s. 1).

                     (2)
                  Nariadenie Európskeho parlamentu a Rady (EÚ) č. 509/2014 z 15. mája 2014, ktorým sa mení nariadenie Rady (ES) č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti (Ú. v. EÚ L 149, 20.5.2014, s. 67).

                     (3)
                  COM (2014) 663, 29.10.2014.

                     (4)
                  COM (2014) 665, 29.10.2014.

                     (5)
                  COM (2015) 119, 11.3.2015.

                     (6)
                  Nariadenie Európskeho parlamentu a Rady (EÚ) č. 509/2014 z 15. mája 2014, ktorým sa mení nariadenie Rady (ES) č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti (Ú. v. EÚ L 149, 20.5.2014, s. 67).

                     (7)
                  Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti (Ú. v. ES L 81, 21.3.2001, s. 1).

    ---documentbreak---

               EURÓPSKA KOMISIA
            V Bruseli14. 9. 2015
            COM(2015) 437 final
            PRÍLOHA
            k
            návrhu rozhodnutia Rady
            o podpísaní, v mene Únie, a predbežnom vykonávaní Dohody medzi Európskou úniou a Peruánskou republikou o zrušení vízovej povinnosti pri krátkodobých pobytoch

               PRÍLOHA

               k

               návrhu rozhodnutia Rady

               o podpísaní, v mene Únie, a predbežnom vykonávaní Dohody medzi Európskou úniou a Peruánskou republikou o zrušení vízovej povinnosti pri krátkodobých pobytoch

               DOHODA

               medzi Európskou úniou a Peruánskou republikou o zrušení vízovej povinnosti pri krátkodobých pobytoch

               EURÓPSKA ÚNIA, ďalej len „Únia“ alebo „EÚ“, a

               PERUÁNSKA REPUBLIKA, ďalej len „Peru“,

               ďalej spoločne len „zmluvné strany",

               S CIEĽOM ďalej rozvíjať priateľské vzťahy medzi zmluvnými stranami a želajúc si zjednodušiť cestovanie zabezpečením vstupu a krátkodobého pobytu bez víz pre svojich občanov,

               SO ZRETEĽOM na nariadenie Európskeho parlamentu a Rady (EÚ) č. 509/2014 z 15. mája 2014, ktorým sa mení nariadenie Rady (ES) č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc, a krajín, ktorých štátni príslušníci sú oslobodení od tejto povinnosti
                  1
               , a to okrem iného tak, že sa 19 tretích krajín vrátane Peru presúva na zoznam tretích krajín, ktorých štátni príslušníci sú oslobodení od vízovej povinnosti pri krátkodobých pobytoch v členských štátoch,

               MAJÚC NA PAMÄTI, že v článku 1 nariadenia (EÚ) č. 509/2014 sa uvádza, že oslobodenie týchto 19 krajín od vízovej povinnosti sa má uplatňovať od dátumu nadobudnutia platnosti dohody o oslobodení od vízovej povinnosti, ktorá sa uzavrie s Úniou,

               ŽELAJÚC SI zabezpečiť zásadu rovnakého zaobchádzania so všetkými občanmi EÚ,

               ZOHĽADŇUJÚC, že na osoby cestujúce na účely vykonávania platenej činnosti počas ich krátkodobého pobytu sa táto dohoda nevzťahuje, a preto sa na túto kategóriu naďalej vzťahujú príslušné pravidlá práva Únie, vnútroštátneho práva členských štátov a vnútroštátneho práva Peru týkajúce sa vízovej povinnosti alebo oslobodenia od nej a prístupu k zamestnaniu,

               ZOHĽADŇUJÚC Protokol o postavení Spojeného kráľovstva a Írska s ohľadom na priestor slobody, bezpečnosti a spravodlivosti a Protokol o schengenskom acquis začlenenom do rámca Európskej únie, ktoré sú pripojené k Zmluve o Európskej únii a Zmluve o fungovaní Európskej únie, a potvrdzujúc, že ustanovenia tejto dohody sa nevzťahujú na Spojené kráľovstvo a Írsko,

               SA DOHODLI TAKTO:

               ČLÁNOK 1

               Účel

               Táto dohoda umožňuje občanom Únie a občanom Peru cestovať bez víz na územie druhej zmluvnej strany na obdobie najviac 90 dní v rámci akéhokoľvek 180-dňového obdobia.

               ČLÁNOK 2

               Vymedzenie pojmov

               Na účely tejto dohody:

               a)
                     „členský štát“ je ktorýkoľvek členský štát Únie s výnimkou Spojeného kráľovstva a Írska;

               b)
                     „občan Únie“ je štátny príslušník členského štátu vymedzeného v písmene a);

               c)
                     „občan Peru“ je štátny príslušník Peru;

               d)
                     „schengenský priestor“ je priestor bez vnútorných hraníc zahŕňajúci územia členských štátov vymedzených v písmene a), ktoré v plnom rozsahu uplatňujú schengenské acquis.

               ČLÁNOK 3

               Rozsah pôsobnosti

               1.
                     Občania Únie, ktorí sú držiteľmi platného bežného, diplomatického, služobného, úradného alebo špeciálneho pasu vydaného členským štátom, môžu vstúpiť na územie Peru a zdržiavať sa na jeho území bez víz počas obdobia vymedzeného v článku 4 ods. 1.

               Občania Peru, ktorí sú držiteľmi platného bežného, diplomatického, služobného, úradného alebo špeciálneho pasu vydaného Peru, môžu vstúpiť na územie členských štátov a zdržiavať sa na ňom bez víz počas obdobia vymedzeného v článku 4 ods. 2.

               2.
                     Odsek 1 tohto článku sa nevzťahuje na osoby cestujúce na účely vykonávania platenej činnosti.

               V prípade tejto kategórie osôb sa môže každý členský štát sám rozhodnúť, či občanom Peru uloží vízovú povinnosť alebo ju zruší v súlade s článkom 4 ods. 3 nariadenia Rady (ES) č. 539/2001
                  2
               .

               V prípade tejto kategórie osôb sa môže Peru rozhodnúť, či občanom jednotlivých členských štátov uloží vízovú povinnosť alebo ju zruší v súlade so svojím vnútroštátnym právom.

               3.
                     Zrušenie vízovej povinnosti stanovené touto dohodou sa uplatňuje bez toho, aby boli dotknuté právne predpisy zmluvných strán týkajúce sa podmienok vstupu a krátkodobého pobytu. Členské štáty a Peru si vyhradzujú právo nepovoliť vstup na svoje územie a krátkodobý pobyt na svojom území v prípade nesplnenia jednej alebo viacerých uvedených podmienok.

               4.
                     Zrušenie vízovej povinnosti sa uplatňuje bez ohľadu na spôsob dopravy použitý na prekročenie hraníc zmluvných strán.

               5.
                     Záležitosti, na ktoré sa nevzťahuje táto dohoda, sa spravujú právom Únie, vnútroštátnym právom členských štátov a vnútroštátnym právom Peru.

               ČLÁNOK 4

               Dĺžka pobytu

               1.
                     Občania Únie sa môžu zdržiavať na území Peru najviac 90 dní v rámci akéhokoľvek 180-dňového obdobia.

               2.
                     Občania Peru sa môžu zdržiavať na území členských štátov plne uplatňujúcich schengenské acquis najviac 90 dní v rámci akéhokoľvek 180-dňového obdobia. Toto obdobie sa vypočíta nezávisle od akéhokoľvek pobytu v členskom štáte, ktorý ešte v plnom rozsahu neuplatňuje schengenské acquis.

               Občania Peru sa môžu zdržiavať na území každého členského štátu, ktorý ešte v plnom rozsahu neuplatňuje schengenské acquis, najviac 90 dní v rámci akéhokoľvek 180-dňového obdobia bez ohľadu na obdobie pobytu vypočítané pre územie členských štátov plne uplatňujúcich schengenské acquis.

               3.
                     Touto dohodou nie je dotknutá možnosť Peru a členských štátov predĺžiť obdobie pobytu na viac ako 90 dní v súlade s ich príslušným vnútroštátnym právom a právom Únie.

               ČLÁNOK 5

               Územná pôsobnosť

               1.
                     Pokiaľ ide o Francúzsku republiku, táto dohoda sa vzťahuje iba na európske územie Francúzskej republiky.

               2.
                     Pokiaľ ide o Holandské kráľovstvo, táto dohoda sa vzťahuje iba na európske územie Holandského kráľovstva.

               ČLÁNOK 6

               Spoločný výbor pre správu dohody

               1.
                     Zmluvné strany zriadia spoločný výbor odborníkov (ďalej len „výbor“) zložený zo zástupcov Únie a Peru. Úniu zastupuje Európska komisia.

               2.
                     Výbor plní okrem iného tieto úlohy:

               a)
                     monitoruje vykonávanie tejto dohody;

               b)
                     navrhuje zmeny tejto dohody alebo dodatky k nej;

               c)
                     urovnáva spory vyplývajúce z výkladu alebo uplatňovania tejto dohody;

               3.
                     Výbor sa schádza vždy, keď je to potrebné, na žiadosť jednej zo zmluvných strán.

               4.
                     Výbor prijme svoj rokovací poriadok.

               ČLÁNOK 7

               Vzťah medzi touto dohodou a existujúcimi dvojstrannými dohodami o zrušení vízovej povinnosti medzi členskými štátmi a Peru

               Táto dohoda má prednosť pred akýmikoľvek dvojstrannými dohodami alebo dohovormi uzavretými medzi jednotlivými členskými štátmi a Peru, pokiaľ sa vzťahujú na záležitosti patriace do rozsahu pôsobnosti tejto dohody.

               ČLÁNOK 8

               Záverečné ustanovenia

               1.
                     Zmluvné strany ratifikujú alebo schvália túto dohodu v súlade so svojimi príslušnými vnútornými postupmi a dohoda nadobudne platnosť prvým dňom druhého mesiaca po dni neskoršieho z dvoch oznámení, ktorými si zmluvné strany navzájom oznámia ukončenie týchto postupov.

               Dohoda sa predbežne vykonáva odo dňa nasledujúceho po dni jej podpísania.

               2.
                     Táto dohoda sa uzatvára na neurčitý čas. Možno ju vypovedať v súlade s odsekom 5.

               3.
                     Túto dohodu je možné zmeniť písomnou dohodou zmluvných strán. Zmeny nadobudnú platnosť potom, ako si zmluvné strany navzájom oznámia ukončenie svojich vnútorných postupov potrebných na tento účel.

               4.
                     Každá zmluvná strana môže úplne alebo čiastočne pozastaviť vykonávanie tejto dohody, najmä z dôvodov verejného poriadku, ochrany národnej bezpečnosti alebo ochrany verejného zdravia, nelegálneho prisťahovalectva alebo opätovného zavedenia vízovej povinnosti ktoroukoľvek zo zmluvných strán. Zmluvná strana rozhodnutie o pozastavení vykonávania dohody oznámi druhej zmluvnej strane najneskôr dva mesiace pred plánovaným nadobudnutím jeho platnosti. Zmluvná strana, ktorá pozastavila vykonávanie tejto dohody, v prípade pominutia dôvodov pozastavenia o tom okamžite informuje druhú zmluvnú stranu a pozastavenie zruší.

               5.
                     Každá zmluvná strana môže túto dohodu vypovedať písomným oznámením druhej zmluvnej strane. Platnosť tejto dohody sa skončí po uplynutí 90 dní odo dňa takéhoto oznámenia.

               6.
                     Peru môže pozastaviť vykonávanie tejto dohody alebo túto dohodu vypovedať len vo vzťahu ku všetkým členským štátom.

               7.
                     Únia môže pozastaviť vykonávanie tejto dohody alebo túto dohodu vypovedať len vo vzťahu ku všetkým svojim členským štátom.

               V dvoch pôvodných vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické.

               SPOLOČNÉ VYHLÁSENIE TÝKAJÚCE SA ISLANDU, NÓRSKA, ŠVAJČIARSKA A LICHTENŠTAJNSKA

               Zmluvné strany berú na vedomie úzke vzťahy medzi Európskou úniou a Nórskom, Islandom, Švajčiarskom a Lichtenštajnskom, najmä na základe dohôd z 18. mája 1999 a 26. októbra 2004 týkajúcich sa pridruženia týchto krajín k vykonávaniu, uplatňovaniu a vývoju schengenského acquis.

               Za týchto okolností je žiaduce, aby orgány Nórska, Islandu, Švajčiarska, Lichtenštajnska na jednej strane a Peru na strane druhej bezodkladne uzatvorili dvojstranné dohody o zrušení vízovej povinnosti pri krátkodobých pobytoch s podobnými podmienkami, aké boli dohodnuté v tejto dohode.

               SPOLOČNÉ VYHLÁSENIE TÝKAJÚCE SA VÝKLADU KATEGÓRIE OSÔB CESTUJÚCICH NA ÚČELY VYKONÁVANIA PLATENEJ ČINNOSTI, KTORÁ JE UVEDENÁ V ČLÁNKU 3 ODS. 2 TEJTO DOHODY

               So želaním zabezpečiť jednotný výklad sa zmluvné strany dohodli, že na účely tejto dohody do kategórie osôb vykonávajúcich platenú činnosť patria osoby, ktoré ako zamestnanci alebo poskytovatelia služieb vstupujú na územie druhej zmluvnej strany na účely vykonávania zárobkovej alebo odplatnej činnosti.

               Do tejto kategórie by nemali patriť:

               –
                     podnikatelia, t. j. osoby cestujúce na účely obchodného rokovania (bez toho, aby boli zamestnané v krajine druhej zmluvnej strany),

               –
                     športovci alebo umelci vykonávajúci činnosť ad hoc,

               –
                     novinári, ktorých vyslali médiá z ich krajiny pobytu, a

               –
                     vnútropodnikoví stážisti.

               Vykonávanie tohto vyhlásenia monitoruje v rámci svojich povinností podľa článku 6 tejto dohody spoločný výbor, ktorý môže navrhnúť úpravy, ak to na základe skúseností zmluvných strán považuje za nutné.

               Týmto vyhlásením nie je dotknuté vymedzenie kategórií cestujúcich vo vnútroštátnom práve Peru na účely vstupu, výstupu, tranzitu a pobytu na území Peru.

               SPOLOČNÉ VYHLÁSENIE TÝKAJÚCE SA VÝKLADU OBDOBIA 90 DNÍ V RÁMCI AKÉHOKOĽVEK 180-DŇOVÉHO OBDOBIA, KTORÉ JE STANOVENÉ V ČLÁNKU 4 TEJTO DOHODY

               Zmluvné strany sa dohodli, že obdobie najviac 90 dní v rámci akéhokoľvek 180-dňového obdobia, ktoré je stanovené v článku 4 tejto dohody, znamená buď nepretržitý pobyt, alebo niekoľko za sebou nasledujúcich pobytov, ktoré v rámci akéhokoľvek 180-dňového obdobia netrvajú spolu dlhšie ako 90 dní.

               Pojem „akékoľvek“ znamená, že sa uplatňuje pohyblivé 180-dňové referenčné obdobie, v rámci ktorého sa spätne započítava každý deň pobytu počas obdobia posledných 180 dní s cieľom overiť, či je požiadavka týkajúca sa 90 dní v rámci akéhokoľvek 180-dňového obdobia naďalej splnená. Okrem iného to znamená, že neprítomnosťou počas neprerušeného obdobia 90 dní vzniká nárok na nový pobyt v dĺžke najviac 90 dní.

               SPOLOČNÉ VYHLÁSENIE TÝKAJÚCE SA INFORMOVANIA OBČANOV
                O DOHODE O ZRUŠENÍ VÍZOVEJ POVINNOSTI

               Uznávajúc význam transparentnosti pre občanov Európskej únie a občanov Peru, sa zmluvné strany dohodli, že zabezpečia úplné šírenie informácií o obsahu a dôsledkoch dohody o zrušení vízovej povinnosti, ako aj o záležitostiach, ktoré s ňou súvisia, napríklad o podmienkach vstupu.

               SPOLOČNÉ VYHLÁSENIE TÝKAJÚCE SA ZAVEDENIA BIOMETRICKÝCH CESTOVNÝCH PASOV PERUÁNSKOU REPUBLIKOU

               Peruánska republika ako zmluvná strana vyhlasuje, že zadala verejnú zákazku na výrobu biometrických cestovných pasov, a zaväzuje sa, že najneskôr do 31. decembra 2015 začne svojim občanom vydávať biometrické cestovné pasy. Uvedené cestovné pasy budú v plnej miere spĺňať požiadavky ICAO stanovené v dokumente ICAO č. 9303.

               Zmluvné strany sa dohodli, že nezavedenie biometrických pasov do 31. decembra 2015 predstavuje dostatočný dôvod na pozastavenie vykonávania tejto dohody v súlade s postupmi stanovenými v článku 8 ods. 4.

               SPOLOČNÉ VYHLÁSENIE TÝKAJÚCE SA SPOLUPRÁCE V OBLASTI NELEGÁLNEJ MIGRÁCIE

               Zmluvné strany pripomínajú, že podľa článku 49 ods. 3 Dohody o politickom dialógu a spolupráci medzi Európskym spoločenstvom a jeho členskými štátmi na jednej strane a Andským spoločenstvom a jeho členskými krajinami na strane druhej zmluvné strany súhlasia s readmisiou vlastných nelegálnych migrantov.

               Zmluvné strany budú plnenie tohto záväzku dôkladne monitorovať. Dohodli sa, že na žiadosť ktorejkoľvek zmluvnej strany, a to najmä v prípade nárastu nelegálnej migrácie a problémov súvisiacich s readmisiou nelegálnych migrantov po nadobudnutí platnosti dohody o zrušení vízovej povinnosti pri krátkodobých pobytoch, uzavrú dohodu, ktorou upravia konkrétne povinnosti oboch zmluvných strán pri readmisii.

               Zmluvné strany sa dohodli, že neuzavretie takejto dohody o readmisii na základe žiadosti by predstavovalo dostatočný dôvod na pozastavenie vykonávania tejto dohody v súlade s postupmi stanovenými v článku 8 ods. 4.

               _________________

                     (1)
                  Ú. v. EÚ L 149, 20.5.2014, s. 67.

                     (2)
                  Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti (Ú. v. ES L 81, 21.3.2001, s. 1).